Komisijos reglamentas (EEB) Nr. 100/72
1972 m. sausio 14 d.
nustatantis bendrąsias pašarams skirto cukraus denatūravimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1967 m. gruodžio 18 d. Tarybos reglamentą Nr. 1009/78/EEB dėl bendro cukraus rinkos organizavimo [1] su paskutiniais pakeitimais, padarytais Reglamentu (EEB) Nr. 2727/71 [2], ypač į jo 9 straipsnio 8 dalį ir 38 straipsnį,
kadangi 1969 m. spalio 17 d. Tarybos reglamente (EEB) Nr. 2049/69 [3], nustatančiame bendrąsias pašarams skirto cukraus denatūravimo taisykles, su paskutiniais pakeitimais, padarytais Reglamentu (EEB) Nr. 2863/71 [4], nėra tolesnių nuostatų dėl denatūravimo priemokos sertifikato taikymo; kadangi atitinkamos išsamios pašarams skirto cukraus denatūravimo taisyklės yra pateiktos 1969 m. spalio 20 d. Komisijos reglamente (EEB) Nr. 2061/69, nustatančiame išsamias bendrąsias pašarams skirto cukraus denatūravimo taisykles [5], su paskutiniais pakeitimais, padarytais Reglamentu (EEB) Nr. 772/71 [6]; kadangi Reglamentas (EEB) Nr. 2061/69 jau keletą kartų buvo taisytas ir dabar vėl būtina padaryti naujus pakeitimus; kadangi dėl aiškumo išsamios pašarams skirto cukraus denatūravimo taisyklės turėtų būti sujungtos į naują reglamentą;
kadangi Reglamente (EEB) Nr. 2049/69 yra numatyti du denatūravimo priemokos nustatymo būdai: visoje Bendrijoje vienodas nustatymo būdas arba nustatymas paraiškų konkurso tvarka; kadangi išsamios šiai tvarkai taikytinos taisyklės iš esmės gali būti modeliuojamos remiantis Reglamento (EEB) Nr. 394/70 [7] nuostatomis dėl paraiškų konkurso tvarka nustatomų cukraus eksporto grąžinamųjų išmokų;
kadangi būtina nustatyti sąlygas, kuriomis gali būti išduodamas denatūravimo priemokos sertifikatas, ir įtvirtinti tam tikras su šiuo sertifikatu susijusias administracines taisykles;
kadangi visų pirma atsižvelgiant į kiekybinius nuostolius, patiriamus denatūruojant cukrų, turėtų būti leistas tam tikras skirtumas tarp denatūruoto cukraus kiekio ir denatūravimo priemokos sertifikate nurodyto cukraus kiekio; kadangi panašus skirtumas gali būti leidžiamas apskaičiuojant konfiskuotino užstato dydį, jei buvo denatūruota tik dalis sertifikate nurodyto cukraus kiekio;
kadangi tam, kad viena bendra rinka veiktų sklandžiai, ji turi būti kiek įmanoma lankstesnė; kadangi tuo tikslu turėtų būti numatyta nuostata dėl denatūravimo priemokos sertifikato perdavimo arba keitimosi juo laikantis nurodytų formalumų; be to, kadangi denatūravimo priemokos sertifikatas, suteikiantis teisę į priemokos išmokėjimą ir įpareigojantis denatūruoti minimą cukrų, turėtų galioti tokį laiką, per kurį pašarų gamintojai galėtų sudaryti ilgalaikius susitarimus;
kadangi denatūravimo priemoka suteikiama tik už pašarams skirto cukraus denatūravimą; kadangi dėl to privalu nustatyti konkrečius denatūravimo procesus, kurie turi būti taikomi siekiant, kad denatūravimo priemoka būtų išmokėta; kadangi dar turėtų būti numatyta griežta įvairių veiksmų priežiūra, ypač pirminis vietos, kurioje bus denatūruojamas cukrus, patvirtinimas;
kadangi dėl to, kad denatūruotas cukrus turi būti naudojamas tik pašarams, valstybės narės privalo imtis visų būtinų priemonių užtikrinti, kad jis iš tikrųjų būtų naudojamas pagal paskirtį;
kadangi, patikrinus šiame reglamente apibūdintas denatūravimo medžiagas, buvo nustatyta, kad gautas produktas kartais gali skirtis nuo sąvokose apibrėžtų produktų; kadangi šie rezultatai negali būti griežtai tikslūs; kadangi turėtų būti leidžiama techniškai nukrypti nuo nurodytų minimalių kiekių;
kadangi žaliavinio cukraus maistinė vertė daugiausia priklauso nuo jame esančios sacharozės kiekio; kadangi dėl to priemoka už nestandartinės kokybės žaliavinį cukrų turėtų būti tikslinama atsižvelgiant į šio cukraus išeigą;
kadangi tada, kai cukraus kaina per nurodytą laikotarpį keičiasi, būtų ekonomiškai pateisinama numatyti priemokų tikslinimą;
kadangi, siekiant užtikrinti, kad būtų laikomasi visų denatūravimo nuostatų, priemoka turėtų būti išmokama tik tada, kai cukrus buvo denatūruotas pagal šias nuostatas; kadangi, norint išvengti gana didelių išlaidų priežiūrai, neturėtų būti leidžiama mokėti denatūravimo priemokos avansu;
kadangi šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
I ANTRAŠTINĖ DALIS Paraiškų konkurso tvarka
1 straipsnis
Paraiškų konkurso sąlygose gali būti numatytas maksimalus cukraus kiekis.
2 straipsnis
1. Paraiškų konkursą priemokoms nustatyti organizuoja atitinkama intervencinė agentūra.
2. Intervencinė agentūra parengia kvietimą dalyvauti paraiškų konkurse.
Kvietimas paskelbiamas Europos Bendrijų oficialiajame leidinyje. Intervencinė agentūra dar gali pati išspausdinti kvietimą arba pasirūpinti, kad jis būtų išspausdintas kitur.
3. Kvietimas Europos Bendrijų oficialiajame leidinyje paskelbiamas likus ne mažiau kaip dešimčiai dienų iki paraiškų pateikimo termino pabaigos.
4. Kvietime nurodomos konkurso sąlygos, o svarbiausia, jei reikia, maksimalus denatūravimo priemokos dydis, minimalus cukraus kiekis vienai paraiškai ir maksimalus kiekis vienam pareiškėjui.
3 straipsnis
1. Kai tai reikalinga dėl Bendrijos cukraus rinkoje susidariusios padėties, gali būti skelbiamas nuolatinis paraiškų konkursas.
Nuolatinio paraiškų konkurso galiojimo laikotarpiu gali būti skelbiami daliniai kvietimai į paraiškų konkursą.
2. Kvietimas dalyvauti nuolatiniame paraiškų konkurse išspausdinamas tik tam, kad konkursas būtų laikomas paskelbtu. Nuolatinio paraiškų konkurso galiojimo laikotarpiu išspausdintas kvietimas gali būti taisomas arba pakeistas kitu. Tai daroma, jei minėtu laikotarpiu pasikeičia paraiškų konkurso sąlygos.
3. Paraiškų teikimo atsiliepiant į pirmąjį dalinį kvietimą dalyvauti konkurse laikotarpis:
a) prasideda tą dieną, kai Europos Bendrijų oficialiajame leidinyje paskelbiamas nuolatinis paraiškų konkursas;
b) baigiasi praėjus dešimčiai dienų po konkurso paskelbimo pirmąjį trečiadienį 9 val. 30 min.
4. Paskelbus antrąjį ir trečiąjį dalinį kvietimą dalyvauti konkurse, paraiškų teikimo laikotarpiai:
a) prasideda pirmąją darbo dieną po to, kai pasibaigia ankstesnis laikotarpis;
b) baigiasi kitos savaitės trečiadienį 9 val. 30 min.
5. Paskelbus nuolatinį paraiškų konkursą, visiems daliniams kvietimams dalyvauti konkurse taikomos tolesnių šios antraštinės dalies straipsnių nuostatos.
4 straipsnis
1. Konkurso dalyviai pateikia intervencinei agentūrai raštiškas paraiškas ir gauna gavimą patvirtinantį parašą arba siunčia jas registruotu laišku, telefonograma ar telegrama.
2. Paraiškose nurodoma:
a) kvietimas dalyvauti konkurse, su kuriuo susijusi paraiška;
b) konkurso dalyvio pavardė (pavadinimas) ir adresas;
c) denatūruotino cukraus rūšis ir visas kiekis;
d) siūlomos denatūravimo priemokos už 100 kg dydis valstybės narės, kurioje yra paraišką gavusi intervencinė agentūra, nacionaline valiuta.
Intervencinė agentūra gali reikalauti papildomos informacijos.
3. Paraiška galioja tik tada, kai:
a) dar nepasibaigus paraiškų teikimo laikotarpiui, pareiškėjas pateikė įrodymą, kad buvo sumokėtas konkurso sąlygose reikalaujamas užstatas;
b) joje pareiškėjas deklaravo, kad, jeigu jo paraiška gauti denatūravimo priemoką (toliau - priemoka) bus patenkinta, jis prašys išduoti denatūravimo priemokos sertifikatą (toliau - sertifikatą) tam cukraus kiekiui, kuris turi būti denatūruotas, ir pateiks tam tikslui reikalaujamą užstatą.
4. Paraiškoje gali būti nurodyta, kad ji turi būti laikoma paduota tik tada, kai teigiamas sprendimas bus susijęs su sutarties sudarymo dėl viso paraiškoje nurodyto cukraus kiekio arba nurodytos jo dalies.
5. Paraiška, kuri pateikiama nesilaikant šio straipsnio nuostatų ar kurioje nurodytos sąlygos neatitinka paskelbto konkurso sąlygų, nesvarstoma.
6. Paraišką padavus, atsiimti jos negalima.
5 straipsnis
1. Konkurso sąlygose numatytas užstatas yra lygus 0,5 atsiskaitymo vieneto už 100 kg baltojo arba žaliavinio cukraus.
2. Konkurso dalyvis gali pateikti užstatą grynaisiais pinigais arba institucijos, atitinkančios valstybės narės, kurioje paraiška buvo pateikta, kriterijus, garantijos pavidalu.
Kiekviena valstybė narė praneša Komisijai apie tai, kokios institucijos turi teisę išduoti minėtą garantiją ir apie ankstesnėje pastraipoje minėtus kriterijus, o Komisija savo ruožtu praneša kitoms valstybėms narėms.
6 straipsnis
1. Paraiškas intervencinės agentūros nagrinėja uždaruose posėdžiuose. Nagrinėjime dalyvaujantys asmenys prisaikdinami saugoti paslaptį.
2. Apie pateiktas paraiškas nedelsiant pranešama Komisijai.
7 straipsnis
1. Išskyrus atvejį, kai nusprendžiama visai neskirti paraiškų konkurso arba dalinio konkurso laimėtojo, nepažeidžiant šio straipsnio 2 ir 3 dalies nuostatų, sudaryti sutartį leidžiama kiekvienam konkurso dalyviui, kurio paraiškoje nurodytas priemokos dydis neviršija maksimalaus priemokos dydžio.
2. Jei paraiškų konkurso sąlygose numatytas maksimalus kiekis, laimi tas pareiškėjas, kuris prašo mažiausios priemokos. Jei toje paraiškoje nurodytas kiekis yra mažesnis už visos partijos kiekį, likutis suteikiamas kitiems konkurso dalyviams, atsižvelgiant į jų paraiškose nurodytas sumas, pradedant nuo antros pagal mažumą priemokos.
3. Tačiau, jei konkrečioje paraiškoje nurodytas maksimalus kiekis pagal 2 dalyje numatytą tvarką yra viršijamas, šiam pareiškėjui suteikiamas tik maksimalaus kiekio likutis.
Paraiškos, kuriose prašoma tokios pat priemokos ir kuriose nurodytas visas kiekis, jei būtų patvirtintas, viršytų nustatytą maksimalų kiekį, svarstomos proporcingai atsižvelgiant į kiekvienoje jų nurodytą kiekį.
8 straipsnis
1. Konkurso laimėtojo paskyrimas reiškia, jog:
a) jis įgyja teisę gauti sertifikatą tam kiekiui, už kurį paskirta priemoka, sertifikate, inter alia, nurodant paraiškoje įrašytą priemoką;
b) jis įpareigojamas prašyti intervencinės agentūros, kuriai paraiška buvo pateikta, sertifikato tam kiekiui.
2. Iš konkurso laimėjimo kylančios teisės ir įsipareigojimai neperleidžiami. Šios teisės įgyvendinamos ir įsipareigojimai vykdomi per aštuoniolika dienų nuo paraiškų pateikimo termino pabaigos.
9 straipsnis
1. Intervencinė agentūra visiems konkurso dalyviams nedelsiant praneša konkurso rezultatus. Be to, ji išsiunčia pranešimus konkurso laimėtojams.
2. Pranešime apie laimėtą konkursą nurodoma bent jau ši informacija:
a) kvietimas dalyvauti konkurse, su kuriuo susijusi paraiška;
b) kiekis, už kurį skiriama priemoka;
c) priemoka, kuri bus išmokėta už b punkte nurodytą kiekį.
10 straipsnis
1. Išskyrus force majore atvejus, konkurso sąlygose reikalaujamas užstatas grąžinamas tik už tą kiekį:
a) už kurį konkurso dalyvis:
- neatsiėmė paraiškos
ir
- kuriam per nustatytą laiką ir laikydamasis nustatytų sąlygų paprašė sertifikato
arba
b) kuris jam nebuvo paskirtas.
2. Užstatas grąžinamas nedelsiant.
3. Force majore atvejais intervencinė agentūra nustato priemones, būtinas, atsižvelgiant į visas aplinkybes, kuriomis remiasi konkurso laimėtojas.
II ANTRAŠTINĖ DALIS Denatūravimo priemokos sertifikatas
11 straipsnis
1. Sertifikatai gali būti išduoti tik iki denatūravimo proceso pradžios pateikus paraišką.
2. Valstybių narių kompetentingos institucijos, gavusios tokią paraišką, išduoda sertifikatą tik tada, kai
a) pateikiant paraišką:
- yra taikoma visoje Bendrijoje vienodai nustatoma priemoka arba
- pareiškėjui konkurso tvarka skiriama priemoka ir
b) pateikiamas įrodymas, kad pareiškėjas pateikė denatūravimo užstatą, garantuojantį, kad šio sertifikato galiojimo laikotarpiu cukrus bus denatūruojamas.
12 straipsnis
1. Paraiškos sertifikatui gauti pateikiamos raštu.
2. Paraiškose nurodoma:
a) pareiškėjo pavardė (pavadinimas) ir adresas;
b) denatūruotino cukraus rūšis ir visas kiekis;
c) atitinkamais atvejais - pareiškimas apie laimėtą konkursą, kuriam buvo pateikta paraiška.
Valstybių narių kompetentingos institucijos gali reikalauti papildomos informacijos.
13 straipsnis
1. Nepažeisdamos šio reglamento nuostatų, valstybių narių kompetentingos institucijos sertifikatą išspausdina savo šalyse.
2. Sertifikate visų pirma nurodoma:
a) nominalaus sertifikato turėtojo pavardė (pavadinimas) ir adresas;
b) paraiškos pateikimo data;
c) denatūruotino cukraus rūšis ir visas kiekis;
d) minimalus konkrečioje vietoje per dieną denatūruotinas cukraus kiekis;
e) atitinkama toliau nurodyta priemoka sertifikatą išdavusios valstybės narės valiuta:
- paraiškos pateikimo dieną taikytina visoje Bendrijoje vienodai nustatoma priemoka už aptariamos kokybės cukrų,
- paraiškų konkurso būdu nustatyta priemoka;
f) paskutinė sertifikato galiojimo diena.
3. Išspausdinami ne mažiau kaip du sertifikato egzemplioriai, kurių vienas yra skirtas nominaliniam sertifikato turėtojui, kitas - jį parengusios valstybės narės kompetentingai institucijai.
14 straipsnis
1. Sertifikatas:
a) suteikia teisę į priemokos už jame nurodytą denatūruoto cukraus kiekį išmokėjimą;
b) nustato įpareigojimą denatūruoti cukrų sertifikate nurodytomis sąlygomis.
2. Jei denatūruoto cukraus kiekis viršija sertifikate nurodytą kiekį ne daugiau kaip 2 %, laikoma, kad jis buvo denatūruotas pagal tą dokumentą.
3. Jei denatūruoto cukraus kiekis yra ne daugiau kaip 2 % mažesnis už sertifikate nurodytąjį, laikoma, kad įsipareigojimas denatūruoti cukrų yra įvykdytas.
15 straipsnis
1. Sertifikato nustatyti įpareigojimai neperleidžiami.
Teisę, įgytą pagal sertifikatą, nominalus turėtojas gali perleisti sertifikato galiojimo laikotarpiu.
2. Bet kurio sertifikato atžvilgiu perleidimas galimas tik:
a) vienam teisių perėmėjui
ir
b) viso sertifikate nurodyto kiekio atžvilgiu.
3. Teisių perleidimas įsigalioja nuo tos dienos, kada sertifikatą išdavusios valstybės narės kompetentinga institucija įrašo jame perėmėjo pavardę (pavadinimą), adresą bei įrašymo datą ir patvirtina šį įrašą institucijos antspaudu.
Sertifikato nominalus savininkas paraiškoje pateikia išsamią informaciją. Perėmėjas negali nei perleisti, nei grąžinti savo teisės.
16 straipsnis
1. Sertifikatas galioja nuo jo išdavimo dienos iki vienuolikto mėnesio, skaičiuojamo pasibaigus tam mėnesiui, kada jis buvo išduotas, pabaigos. Sertifikato išdavimo data laikoma ta diena, kai valstybės narės kompetentingai institucijai buvo pateikta paraiška.
2. Paraiškų dėl sertifikatų, kurias minėta institucija gavo poilsio dieną arba darbo dieną po 16 valandos, gavimo data laikoma pirmoji darbo diena po to, kai buvo gauta paraiška.
3. Italijoje, valstybėje narėje, kurioje nustatytas vasaros laikas, šio straipsnio 2 dalyje minėtas laikas pratęsiamas viena valanda.
17 straipsnis
1. Denatūravimo užstato dydis yra vienas atsiskaitymo vienetas 100 kilogramų cukraus.
2. Šį užstatą pareiškėjas gali pateikti arba grynaisiais pinigais, arba valstybės narės, kurioje prašoma sertifikato, nustatytus kriterijus atitinkančios įstaigos garantijos forma.
Taikomos 5 straipsnio 2 dalies antrosios pastraipos nuostatos.
18 straipsnis
1. Pagal šio straipsnio 2 dalies nuostatas, kai įsipareigojimo denatūruoti cukrų nesilaikoma, užstatas konfiskuojamas. Konfiskuotino užstato suma lygi skirtumui tarp:
a) 98 % sertifikate nurodyto cukraus kiekio
ir
b) faktiškai denatūruoto cukraus kiekio.
Tačiau jeigu denatūruoto cukraus kiekis sudaro mažiau kaip 2 % sertifikate nurodyto kiekio, konfiskuojamas visas užstatas.
2. Jei sertifikate nurodytomis sąlygomis denatūruoti cukraus neįmanoma dėl force majore atvejo ir jei buvo pateiktas prašymas atsižvelgti į šias aplinkybes, atitinkama valstybė narė nustato priemones, kurių būtina imtis atsižvelgiant į tas aplinkybes, kuriomis remiamasi.
3. Jei cukrus buvo denatūruotas sertifikate nurodytomis sąlygomis, užstatas grąžinamas nedelsiant.
III ANTRAŠTINĖ DALIS Denatūravimas
19 straipsnis
1. Valstybės narės paskiria kompetentingas agentūras, kurios prižiūrėtų cukraus denatūravimą ir užtikrintų, kad denatūruotas cukrus būtų naudojamas tik pašarams.
2. Cukrus denatūruojamas tos valstybės narės patvirtintosiose įstaigose.
Valstybės narės patvirtina tik tas cukraus arba kombinuotųjų pašarų gamyklas ar sandėlius, kuriuose cukraus denatūravimas gali būti veiksmingai prižiūrimas.
3. Bet kurioje vietoje per dieną denatūruotino cukraus minimalus kiekis yra 20 tonų.
Tačiau valstybės narės gali nustatyti kitokį minimalų kiekį.
4. Per tinkamą denatūravimo proceso priežiūros atžvilgiu laiko tarpą atitinkamas asmuo šio straipsnio 1 dalyje nurodytai agentūrai perduoda šią išsamią raštišką informaciją:
a) savo pavardę (pavadinimą) ir adresą;
b) denatūruotino cukraus rūšį ir kiekį;
c) denatūravimo vietą;
d) numatytą denatūravimo laiką.
Valstybės narės gali pareikalauti papildomos informacijos.
20 straipsnis
1. Jei sertifikato nominalus turėtojas arba perėmėjas ketina denatūruoti cukrų ne sertifikatą išdavusioje valstybėje narėje:
a) jis grąžina minėtą sertifikatą jį išdavusios valstybės narės kompetentingai institucijai (toliau - išduodančioji institucija) ir raštu praneša jai apie savo ketinimą;
b) kreipiasi į valstybės narės, kurioje cukrus bus denatūruojamas, kompetentingą instituciją (toliau - išmokančioji institucija) prašydamas vietoj ankstesnio sertifikato išduoti kitą.
2. Jei taikomos šio straipsnio 1 dalies nuostatos:
a) išduodančioji institucija, patikrinusi sertifikato autentiškumą, nedelsdama nusiunčia sertifikatą išmokančiajai institucijai;
b) išmokančioji institucija išduoda naują sertifikatą, kuriame nurodoma bent jau ta informacija, kuri buvo anksčiau išduotame sertifikate, visų pirma paraiškos pateikimo data. Tačiau išmokančioji institucija padaro būtinus 13 straipsnio 2 dalies d punkte numatytos informacijos pakeitimus, o priemoka nurodoma valstybės narės, kurioje yra išmokančioji institucija, valiuta;
c) kai cukrus baigiamas denatūruoti sertifikate nurodytomis sąlygomis, išmokančioji institucija nedelsdama apie tai praneša išduodančiajai institucijai, kad būtų galima taikyti 18 straipsnio nuostatas.
21 straipsnis
1. Priemoką išmoka valstybė narė, kurioje cukrus buvo denatūruotas.
2. Priemoka išmokama tik tada, kai:
a) cukrus buvo denatūruotas patvirtintojoje įstaigoje taikant vieną iš priede nurodytų procesų ir oficialiai prižiūrint;
b) bet kurioje vienoje vietoje per dieną buvo denatūruota:
- ne mažiau kaip 20 tonų arba
- ne mažesnis kaip šio straipsnio 1 dalyje valstybės narės nurodytas minimalus kiekis.
22 straipsnis
1. Priemoka už nestandartinės kokybės žaliavinį cukrų dauginama iš koeficiento.
2. Šis koeficientas lygus žaliavinio cukraus išeigai, padalytai iš 92. Išeiga apskaičiuojama remiantis 1968 m. balandžio 9 d. Tarybos reglamento (EEB) Nr. 431/68, nustatančio žaliavinio cukraus standartinę kokybę ir Bendrijos sienos kirtimo punktą CIF cukraus kainoms apskaičiuoti [8], 1 straipsnio nuostatomis.
23 straipsnis
Jei nuo:
- paraiškos priemokai gauti pateikimo, kai priemoka nustatoma vienodai visoje Bendrijoje, arba
- paraiškų pateikimo termino, kai priemoka nustatoma paraiškų konkurso tvarka, pasibaigimo iki
denatūravimo keičiasi kainos, nustatytos remiantis Reglamentu (EEB) Nr. 1009/67, gali būti priimta nuostata priemokas patikslinti.
24 straipsnis
1. Priemoka išmokama:
a) anksčiausiai - pateikus įrodymą, kad cukrus buvo denatūruotas laikantis sertifikate nurodytų sąlygų;
b) vėliausiai - baigiantis kitam mėnesiui po to, kurį buvo pateiktas a punkte minėtas įrodymas.
2. Priemokos neišmokamos avansu.
IV ANTRAŠTINĖ DALIS Bendrosios nuostatos
25 straipsnis
1. Jei denatūruotas cukrus siunčiamas iš vienos valstybės narės į kitą, įrodymas, kad šis cukrus buvo denatūruotas taikant vieną iš priede nurodytų procesų, laikomas pateiktu tik tada, kai priimančiai valstybei narei pateikiamas Reglamento (EEB) Nr. 542/69 [9] 39 straipsnyje nurodytas dokumentas T2 arba Reglamento (EEB) Nr. 2313/69 [10] 1 straipsnyje nurodytas dokumentas T2L, kurių 31 skirsnyje, be prekių aprašo, yra vienas iš šių įrašų:
"Denaturierter Zucker"
"Sucre dénaturé"
"Zucchero denaturato"
"Gedenatureerde suiker"
Denatured sugar
2. Eksportuojančios valstybės narės kompetentinga institucija šio straipsnio 1 dalyje numatytą įrašą daro tik tuo atveju, jei cukrus buvo denatūruotas taikant vieną iš 1 dalyje nurodytų procesų. Be to, įraše turi būti nurodyta produkto, panaudoto šimtui kilogramų cukraus denatūruoti, rūšis ir kiekis.
26 straipsnis
Informacija apie kiekius, kurios reikalaujama šiame reglamente, suprantama kaip informacija apie apytikslį žaliavinio cukraus svorį.
27 straipsnis
Reglamentas (EEB) Nr. 2061/69 šiuo reglamentu yra panaikinamas.
Tačiau jis ir toliau taikomas operacijoms, kurioms sertifikatas buvo išduotas to reglamento galiojimo laikotarpiu.
28 straipsnis
Šis reglamentas įsigalioja 1972 m. sausio 15 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1972 m. sausio 14 d.